代趙信甫千人助冬衣
作者：陳著
朝代：宋

paragraphs: 憶昔渾家衣天香，翩翩風流公子裳。
蟾宮步武雲送上，雁塔姓名星摇芒。
綠袍照眼初意銳，青氈入手前路長。
誰知蕉鹿成夜夢，日與蓬鷃爭時光。
纍纍鵠形走山谷，戰戰繭足履冰霜。
貂裘已弊有嫂輕季子，牛衣雖泣無妻問王章。
懸鶉襹褷不投俗，捫蝨勃窣徒談王。
豈不欲羨補衮居峻地，豈不欲著錦繡歸故鄉。
顧瞻外飾至此面自赬，摸索中襟淒其汗如滂。
況今玄冥令凜冽，難把赤立身支當。
彼狨鞍寶馬重狐貉，彼毳茵繡帳雙鴛鴦。
或錦步障五十里，或金縷衣十二行。
與富貴家自擇伴，如衰颯輩難登堂。
老者衣帛盍早計，大寒索裘真癡忙。
縉紳遺緒慘莫繼，章縫本色終難忘。
從來固多急義譜，今亦何敢淺識量。
君不見履常長貧凍至死，絮襖不具有識空悲傷。
又不見范叔一寒如此極，綈袍之戀千載猶芬芳。